Bajikagíle, bajikagíle pope bakajikolíle. Balyandíle nulubunju mpaka namajolo. Imbulu jaja kufíka kunnyambala jumo. Jalimmwagíle ikulima, jalyandíle ukunsuma ukuti: "Naalamba fíjo gwe múndu ugwe umboke ngulonda ukugogígwa."
Po unnyambala jula atíle po ngupoke bo bulebule? Po imbulu jatíle gwasame po ningíle múnda. Po umúndu atíle kena ulinywamú fíjo? Po nakwingila bule bule?
Imbulu jatíle pope ngwingila ítolo.
Bo unnyambala jula bo agíle abafwimí balikifuki alyaseeme. Po imbulu jalíngíle múnda.
Abandu bala balyandíle ukundalusya unnyambala jula, atíle njibwene jabopaga kulusoko uko!!! Abafwimí bala balinkuja bandu ba kubopa ukujikonga.
Balinkwenda, balinkwenda lolí bakajagíle kangi.
Pa mmalikisyo bagomwike, balimmwagíle unnyambala jula balimbulíle ukuti tukajaaga. Po balinkubuka kumiabo. Umúndu jula bo agíle abannyambala bala babukíle kangi basikuboneka, alyandíle ukujikolela imbulu ukuti gwiii! Sooka lelo abalugu bako bakindíle.
Imbulu jalyamwíle ukuti une ulu níjengíle syepwa. Umúndu jula alyandíle ukulamba fíjo ukuti imbulu jila jisooke múnda, lolí pope jakaníle.
Po umúndu alinkubuka kunnine ukuti ambuute palwanda jisooke imbulu. Unnine alimbuutíle. Imbulu jasookíle. Umwene alinkufwa, kalinkuja kampyenyúle.
bem_Latn bem_Latn cjk_Latn bem_Latn bem_Latn swh_Latn bem_Latn bem_Latn bem_Latn